CELEX: E2016C0138
Language: et
Date: 2016-06-28 00:00:00
Title: EFTA järelevalveameti otsus nr 138/16/COL, 28. juuni 2016, millega lubatakse Islandil teha erand Euroopa Parlamendi ja nõukogu määrusest (EÜ) nr 216/2008 seoses olemasolevate sätetega imporditud õhusõidukite lennukõlblikkussertifikaatide väljaandmise kohta [2016/2013]

17.11.2016   
            
            
               ET
            
            
               Euroopa Liidu Teataja
            
            
               L 310/84
            
         EFTA JÄRELEVALVEAMETI OTSUS
   nr 138/16/COL,
   28. juuni 2016,
   millega lubatakse Islandil teha erand Euroopa Parlamendi ja nõukogu määrusest (EÜ) nr 216/2008 seoses olemasolevate sätetega imporditud õhusõidukite lennukõlblikkussertifikaatide väljaandmise kohta [2016/2013]
   EFTA JÄRELEVALVEAMET,
   
      võttes arvesse EMP lepingu XIII lisa punktis 66n viidatud õigusakti,
      
         Euroopa Parlamendi ja nõukogu 20. veebruari 2008. aasta määrus (EÜ) nr 216/2008, mis käsitleb tsiviillennunduse valdkonna ühiseeskirju ja millega luuakse Euroopa Lennundusohutusamet ning tunnistatakse kehtetuks nõukogu direktiiv 91/670/EMÜ, määrus (EÜ) nr 1592/2002 ning direktiiv 2004/36/EÜ; (1)
         muudetud kujul (edaspidi „õigusakt“),
      nagu seda on kohandatud EMP lepinguga selle protokolli nr 1 alusel, eriti kõnealuse õigusakti artikli 14 lõikeid 6 ja 7,
   
   võttes arvesse EFTA transpordikomitee 10. juuni 2016. aasta arvamust,
   võttes arvesse EFTA järelevalveameti (edaspidi „järelevalveamet“) 13. märtsi 2013. aasta otsust 103/13/COL, millega volitatakse transpordi eest vastutavat kolleegiumi liiget võtma vastu teatavad otsused ja meetmed (dokument nr 578349),
   ning arvestades järgmist:
   Island teatas EFTA järelevalveametile ja Euroopa Lennundusohutusametile (edaspidi „amet“) 25. veebruari 2016. aasta kirjaga (dokument nr 794710) oma kavatsusest teha erand EMP lepingu XIII lisa punktis 66p viidatud õigusakti (komisjoni 3. augusti 2012. aasta määrus (EL) nr 748/2012, millega nähakse ette õhusõidukite ja nendega seotud toodete, osade ja seadmete lennukõlblikkuse ja keskkonnaohutuse sertifitseerimise ning projekteerimis- ja tootjaorganisatsioonide sertifitseerimise rakenduseeskirjad
       (2)
      (muudetud) (edaspidi „määrus (EL) nr 748/2012“) (mida on kohandatud EMP lepinguga selle protokolli nr 1 alusel) I lisa (osa 21) punkti 21.A.174 alapunkti b alapunkti 3 alapunktist ii.
   Määruse (EL) nr 748/2012 I lisa (osa 21) punkti 21.A.174 alapunkti b alapunkti 3 alapunkti ii kohaselt sisaldab iga lennukõlblikkussertifikaadi taotlus juhul, kui õhusõiduk imporditakse kolmandast riigist, selle riigi pädeva asutuse kinnitust, kus õhusõiduk on või oli registreeritud, mis kajastab registris oleva õhusõiduki lennukõlblikkuse olukorda ülekandmise ajal. Mõnel juhul ei ole niisugune kinnitus kättesaadav ja seda on võimatu hankida. Seega on Islandil kavatsus loobuda nõudest lisada selline kinnitus.
   Oma 6. veebruari 2014. aasta otsuses lubas Euroopa Komisjon Rootsil rakendada erandit määruse (EL) nr 748/2012 I lisa (osa 21) punkti 21.A.174 alapunkti b alapunkti 3 alapunktist ii ja loobuda nõudest lisada selline kinnitus (3).
   Kõnealust erandit kohaldatakse seni, kuni eeskirjade koostamise ülesande RMT.0020 raames võetakse vastu määruse (EL) nr 748/2012 I lisa (osa 21) alajao H („Lennukõlblikkussertifikaadid ja piiratud lennukõlblikkussertifikaadid“) muudatus ja hakatakse seda kohaldama.
   Eeskirjade koostamise ülesanne RMT.0020 on praeguseks liidetud teise eeskirjade koostamise ülesandega RMT.0278 (õhusõiduki import muust õigussüsteemist ja osa 21 alajao H läbivaatamine) ja eeskirjade koostamise ettepaneku teatis on hetkel vastuvõtmise lõppetapis Euroopa Lennundusohutusametis.
   Eespool öeldu põhjal järeldab järelevalveamet, et Islandi teatatud erand vastab õigusakti artikli 14 lõigetes 6 ja 7 sätestatud nõuetele.
   Käesoleva otsusega ettenähtud meetmed on kooskõlas EFTA transpordikomitee arvamusega,
   ON VASTU VÕTNUD KÄESOLEVA OTSUSE:
   Artikkel 1
   Island võib teha erandi EMP lepingu XIII lisa punktis 66p viidatud õigusakti (komisjoni 3. augusti 2012. aasta määrus (EL) nr 748/2012, millega nähakse ette õhusõidukite ja nendega seotud toodete, osade ja seadmete lennukõlblikkuse ja keskkonnaohutuse sertifitseerimise ning projekteerimis- ja tootjaorganisatsioonide sertifitseerimise rakenduseeskirjad (muudetud) (edaspidi „määrus (EL) nr 748/2012“) (mida on kohandatud EMP lepinguga selle protokolli nr 1 alusel) I lisa (osa 21) punkti 21.A.174 alapunkti b alapunkti 3 alapunktist ii ning võib juhul, kui õhusõiduk imporditakse kolmandast riigist, kus asjaomane õhusõiduk on või oli registreeritud, vastu võtta lennukõlblikkussertifikaatide taotlusi ilma pädeva asutuse kinnituseta registris oleva õhusõiduki lennukõlblikkuse olukorra kohta ülekandmise ajal.
   Kõnealust erandit kohaldatakse seni, kuni eeskirjade koostamise ülesande RMT.0278 raames võetakse vastu määruse (EL) nr 748/2012 I lisa (osa 21) alajao H („Lennukõlblikkussertifikaadid ja piiratud lennukõlblikkussertifikaadid“) muudatus ja hakatakse seda EFTA riikides kohaldama.
   Artikkel 2
   Kõigil EFTA riikidel on õigus kohaldada artiklis 1 osutatud meetmeid, nagu on täpsustatud käesoleva otsuse lisas, tingimusel et nad teatavad sellest vastavalt õigusakti artikli 14 lõikes 6 sätestatud teatamiskohustusele.
   Artikkel 3
   Käesolev otsus on adresseeritud Islandile. Autentne on selle ingliskeelne versioon.
   Artikkel 4
   Käesolev otsus tehakse teatavaks Islandile, Norrale ja Liechtensteinile.
   
      Brüssel, 28. juuni 2016
      
         
            EFTA järelevalveameti nimel
         
         
            kolleegiumi liige
         
         Helga JÓNSDÓTTIR
         
            direktor
         
         Carsten ZATSCHLER
      
   
   
      (1)  ELT L 79, 19.3.2008, lk 1.
   
      (2)  ELT L 224, 21.8.2012, lk 1.
   
      (3)  Komisjoni 6. veebruari 2014. aasta otsuse 2014/69/EL (millega Rootsil ja Ühendkuningriigil lubatakse vastavalt Euroopa Parlamendi ja nõukogu määruse (EÜ) nr 216/2008 artikli 14 lõikele 6 teha erandeid teatavatest ühistest lennundusohutuseeskirjadest) VI lisa (ELT L 39, 8.2.2014, lk 60).
   
      LISA
      
         ERANDI KOHALDAMISEGA SEOTUD TINGIMUSED
      
      Pädev asutus vaatab läbi õhusõiduki dokumendid ja kontrollib õhusõidukit veendumaks, et
      
                  —
               
               
                  õhusõiduki varasemad andmed on täielikud ja piisavad, et määrata kindlaks tootmis- ja muutmisstandard;
               
            
                  —
               
               
                  õhusõiduk toodeti vastavalt EASA tüübisertifikaadi aluseks olnud tüübiprojektile. Sel eesmärgil sisaldavad varasemad andmed esmase lennukõlblikkussertifikaadi koopiat või ekspordisertifikaati, mis on välja antud uuele õhusõidukile. Teise võimalusena võib lennukõlblikkussertifikaadi taotleja saada kinnituse tüübisertifikaadi omanikult, keda projekteerimisriik seoses toodangu staatusega tunnustab;
               
            
                  —
               
               
                  õhusõiduk vastab tüübisertifikaadiga kinnitatud tüübiprojektile;
               
            
                  —
               
               
                  täiendavad tüübisertifikaadid, muudatused või remonditöö on heaks kiidetud kooskõlas määruse (EL) nr 748/2012 I lisaga (osa 21) (1);
               
            
                  —
               
               
                  kohaldatavaid lennukõlblikkuse direktiive on rakendatud.
               
            Lõpuks kinnitab pädev asutus, et tema uurimistulemused on kooskõlas selle organisatsiooni uurimistulemustega, kes viis läbi lennukõlblikkuse hindamise vastavalt komisjoni määruse (EL) nr 1321/2014 I lisale (osa M) (2).
      
         (1)  EMP lepingu XIII lisa punktis 66p viidatud õigusakt (komisjoni 3. augusti 2012. aasta määrus (EL) nr 748/2012, millega nähakse ette õhusõidukite ja nendega seotud toodete, osade ja seadmete lennukõlblikkuse ja keskkonnaohutuse sertifitseerimise ning projekteerimis- ja tootjaorganisatsioonide sertifitseerimise rakenduseeskirjad (muudetud), mida on kohandatud EMP lepinguga selle protokolli nr 1 alusel.
      
         (2)  EMP lepingu XIII lisa punktis 66q viidatud õigusakt (komisjoni 26. novembri 2014. aasta määrus (EL) nr 1321/2014 õhusõidukite ja lennundustoodete ning nende osade ja seadmete jätkuva lennukõlblikkuse ning sellega tegelevate organisatsioonide ja isikute sertifitseerimise kohta (muudetud) (ELT L 362, 17.12.2014, lk 1), mida on kohandatud EMP lepinguga selle protokolli nr 1 alusel.